text.text: غزة: الجرح المفتوح
text.text_idx: #000001
text.text: يلعن أبو هديك الدار!
text.text_idx: #000002
text.text: تحذير: بشمل هادا القسم مواد بصرية ممكن يعتبرها البعض غير مريحة
text.text_idx: #000003
text.text: زكية ماضي فاقت من قيلولتها تبعت بعد الظهر. البيت انهز بعنف والغرفة تملت دخان وأنقاض وغبرة. كان في دم بنزل من راسها، بس هي قدرت تزيح الأنقاض من فوقها وتركض لتحت عشان تشوف شو صار بالبقية. سمعت، وهي نازلة، اولادها بصرخو إنو إسماعيل إبنها مات. مكنش في إشي بتقدر تعمله إلا إنها تلاقي تانيين لسا عايشين ويمكن تقدر تساعدهم.
text.text_idx: #000004
text.text: زكية ماضي 58 سنة وأم سبع أولاد وأربع بنات موجودة على أنقاض بيتها المفجر.
text.text_idx: #000005
text.text: لما يذكرو إسمه إسماعيل برفع راسو وبتطلع. بكون قاعد على جنبية في زاوية الليوان وكانت العيلة اجتمعت تتذكر تفاصيل يوم الجمعة الأسود بعد سنة من العدوان. بالرغم من إنه الكل فكر إنه إسماعيل مات، إلا إن الجيران أنقذوه. إسماعيل اللي عمره هلأ عشرين سنة جمجمتو انسحقت وصار عندو أضرار في جهازو العصبي. إضافة لهيك إسماعيل ترك الدراسة اللي كان مفروض تأهله يصير ميكانيكي مرخص. هلأ هو بستنى معبر رفح يفتح عشان يترك غزة بس إسماعيل معندوش أمل كتير إنه هادا الإشي يصير قريب. أما سالم زوج زكية وأبو العيلة، فهو لما يسأل إبنو إسماعيل عن إشي ببين كأنه ممغيب. سالم بعيد السؤال كمان مرة بس الولد بجاوبش.
text.text_idx: #000006
text.text: لما القصف صار الكل فكر إنه إسماعيل مات. أخوه محمد بيحكي: "كانت جمجمتو مكسرة وكان ميت سريريا". إسماعيل لسا بتعافى جسمانيا. بتحكي أمه: "هو أحسن هلأ بس بده كمان عملية جراحية لرجلع".
text.text_idx: #000007
text.text: محمد أخو إسماعيل الأصغر منو كمان ترك المدرسة. سالم بيقول: “الولد انكسر! هو ترك الدراسة قبل الامتحانات النهائية الثانوية”. أما محمد فبيقول: “قضيت عمري في هالبيت، يلعن أبوه هداك البيت”. زكية بتعزره بس بابتسامة صبورة. هي شوي محرجة من غضبه قدام أغراب بس كمان بتتفهمه. زكية أشًرَت على راسها وحطت إيدها عليه و كأنها بدها تقول إن عقل إبنها مش مريحه بس هو بكمل يحكي: “أنا مش سائل، يدمروه هالبيت، أنا بس بدي إنو أخوي وبناته يكونو عايشين”.
text.text_idx: #000008
text.text: محمد بيحكي عن أخوة بسام وزوجتو إيمان وبناتهم التنتين هلا وجنى. تنين تانيين من عيلة ماضي اللي انقتلو بهديك الضربة الجوية هم يوسف اللي عمره سنتين وهو ابن أخو محمد وأبوه اسمه أحمد، وسليمان عم محمد اللي مات بعد أسبوع في مصر اللي انبعت عليها عشان يتعالج.
text.text_idx: #000010
text.text: صور ابن زكية بسام وزوجته إيمان وبناتو التنتين هلا وجنى. في تنين كمان انقتلو من عيلة ماضي في الضربة الجوية وهم يوسف ابن السنتين حفيد زكية وسليمان ابن حماها لزكية واللي مات بعد بأسبوع في مصر اللي نقلوه عليها يتعالج.
text.text_idx: #000011
text.text: زكية اللي عمرها تمنية وخمسين سنة شكلها أكبر بكتير من سنها بتقول إنهم شقيانين وتعبانين والشقا مبين على وجوههم وأصواتهم وخصوصي بأشكالهم اللي بتبين كأنهم مغيبين وحركتهم تقيلة كأنها إجريهم وإيديهم من رصاص. كأنهم استسلمو ولأنه فش خيار تاني ضلو مستمرين. حتى لما صار عندهم بيت جديد ماانبسطوش وحتى كانو كأنه غافلين إنه في تعمير وبُنا لبيت جديد.
text.text_idx: #000012
text.text: كانت عيلة ماضي من العيل القليلة اللي بيتهم تم إعادة بناؤه بعد العدوان الإسرائيلي. كان من ضمن 300 عيلة وصلهم دعم من اللجنة القطرية لإعادة إعمار غزة. وعلى عكسهم أغلب الناس في غزة اللي تفجرت بيوتهم لسة بيستنو مواد البنا إنها تدخل القطاع.
text.text_idx: #000013
text.text: رجعو للقصة. كان يوم جمعة بأول آب باليوم اللي صارو يعرفوه بالجمعة السودا. كان في وقف اطلاق نار مفروض يبدا الساعة تمنية الصبح بس بدل هيك الجيش الإسرائيلي بدا بعملية بسميها كود هانيبعل هدفها تحبط محاولة أخذ جندي إسرائيلي أسير.
text.text_idx: #000014
text.text: هداك اليوم جهنم فتحت بوابها في رفح ومع هيك عيلة ماضي حست إنها بأمان عشان بيتها كان بعيد عن المنطقة اللي شهدت أغلب التفجيرات. كان في واحد وتلاتين شخص في بيت العيلة الكبير بهديك الجمعة. زكية وسالم اتصلو ببنت من بناتهم هداك اليوم وقالولها تيجي عندهم لأنهم كانو مفكرين إنو بيتهم أأمن. جابت بنتهم اولادها وكل العيلة تغدت مع بعض. بعد هيك تجمعو الستات جوا البيت ودردشو والرجال قعدو برا يحكو. بس بسام رجع جوا على البيت عشان يقعد مع زوجته وبناته. إيمان كانت حامل وكانت رح تجيب توم.
text.text_idx: #000015
text.text: بسام كان جامعي بس بحب الزراعة، عشان هيك اشتغل بمزرعة في رفح. كان شغلو بشبه شغل أبوه في السبعينات والتمانينات لما كان يلقط الخضار في مزارع إسرائيلية. قطاع الزراعة الإسرائيلي اعتمد وبشكل كبير على العمالة الفلسطينية الرخيصة. بسام ضل بهادا الشغل سبعطعشر سنة وكان يفيق قبل الساعة ستة الصبح ويرجع للبيت لزوجته إيمان وبناته التنين هلا وجنى بعد المغرب. دايما كان سالم يمر على بيت أبوه قبل ويعطيهم أغراض بقالة ويتطمن عليهم. زكية بتبتسم لما تقول إنه بسام كان ألطف واحد بين ولادها السبعة وبناتها الأربعة اللي خلفتهم مع سالم. بسام كان لطيف بس كان يحب يضل لحاله أو يقضي شوية وقت مع الخرفان أو البط اللي بتملكهم العيلة.
  بهديك الجمعة كتير من ولاد سالم وزكية وبناتهم وأحفادهم تجمعو ببيت العيلة الكبير. بالرغم من هيك كان مستحيل إنه الواحد يعمل حاله مش ملاحظ طيارات الاف سطعش فوق روسهم أو يتجاهل صدى قصفها الجوي. واحد من الأعمام صار يحاول يقدر كم قريب من قرايبهم ممكن ينقتل في هادا العدوان وبنفس هادي اللحظة القنبلة نزلت عليهم.
text.text_idx: #000016
text.text: أنقاض بيت عيلة ماضي.
text.text_idx: #000017
text.text: رغم إنه كانت في خطر انو تيجي ضربة تانية، جيرانهم لعيلة ماضي ركضو عشان يساعدوهم. زكية وزوجة بسام إيمان وبناتها التنتين بعتوهم على مستشفى على ظهر ترك. أول ما وصلو على مستشفى النجار وهي المستشفى الرئيسية في رفح فصلو زكية عن ايمان وبناتها. كانت زكية في حالة صدمة والدم لساتو بنزل من راسها بس أصرت على طاقم المستشفى إنهم يعالجو حفيداتها أول. زكية شافت جثث ناس فوق بعضها أكثر مما شافت ناس عايشين وكانت تركض بين الكوريدورات اللي مليانة جثث وناس متصاوبة تدور على حفيداتها التنتين. وبينما هي قاعدة تفتش في المستشفى الناس قالولها إنو راسها بنزل منه الدم بس هي مكنتش سائلة. الدكاترة قالولها إنهم يخلو المستشفى وسواء بتقدر تهرب ولا ما بتقدر فهي لازم تهرب لأنه مفيش وقت. كانت المستشفى لازم تسكر وتخلي المتصاوبين والطاقم الطبي لأنه كان في خطر إنه المستشفى نفسها تقصفها النيران الإسرائيلية. الناس كانت تهرب برعب وهي النيران الإسرائيلية تقرب من المستشفى أكتر وأكتر. كنة زكية إيمان وبناتها التنتين أخذوهم في سيارة اسعاف على مستشفى تاني وزكية هربت من المستشفى زي كل الناس اللي كانو هناك.
text.text_idx: #000018
text.text: صور الجمعة السودا. حقوق الطبع خاصة.
text.text_idx: #000019
text.text: لما القنبلة سقطت على بيت العيلة، كان إجراء هانيبعل في أوجه. وكانت سيارات الإسعاف مش ملاحقة تناقل الناس من الأجزاء الجنوبية الشرقية لرفح ومحدش توقع إنه بيت بعيد عن منطقة القتال زي بيت عيلة ماضي إنه ينضرب. احتاجو المسعفين تقريبا عشرين دقيقة عشان يوصلولهم. بنفس الوقت هادا كانت في سيارة تابعة لتلفزيون فلسطين في المنطقة بدت تخلي الناس للمستشفى. سالم وبسام وحفيدهم يوسف كانو بسيارة التلفزيون ولما سمع سواق السيارة انو مستشفى النجار محل ما زكية راحت كان بتم إخلائها قام راح على المستشفى الكويتي بدل ما يروح على مستشفى النجار.
text.text_idx: #000020
text.text: سالم كان حامل حفيدو يوسف لما وصلو المستشفى الكويتي اللي مكنش مجهز إنه يستقبل هادا العدد من المتصاوبين وكان عندهم بس سريرين في غرفة الطوارئ ومكنش في سرير يحطو يوسف فيه. بتذكر سالم هادا اليوم وبقول: “كنت محوط بعيلتي وكلهم متصاوبين وبعض منهم تقريبا ميت”. يوسف وبسام تم إخلائهم للمستشفى الأوروبي ولما أجو سالم وزكية يلحقوهم الطرق كانت مسكرة لأن المستشفى الأوروبي كان قريب لمناطق القصف. بسام مات الساعة تنتين الصبح من هديك الليلة ويوسف مات قبلو. سالم بتذكر وبقول: “قالولي روح على البيت، بس مكنش ضايل عندي بيت أروح عليه”.
  سالم بالأخير ترك المستشفى وراح على المنطقة اللي ساكن فيها، وبس لما كان يسوق بين أنقاض بيتهم أدرك إنو بيتهم كان هدف التفجيرات الرئيسي.
text.text_idx: #000021
text.text: سالم بيحكي: "بنيت هادا البيت لأولادي سنة 1986". سالم اشتغل في قطاع الزراعة الإسرائيلي عشان يحوش مصاري يبني البيت. تمت إزالة الأنقاض تبعت البيت بعد سنة من القصف وفي بيت جديد هلأ بتم بناؤه على قطعة أرض محاذية للبيت القديم.
text.text_idx: #000022
text.text: الناس اللي انقتلت كان لازم تنبعت جثامينهم على عدة أماكن لحفظها. المشارح كانت مليانة لدرجة أن المستشفيات اضطرت تنسق مع ملاك تلاجات الخضار وحتى اللي عندهم تلاجات بوظة صغيرة عشان تستعملهم كأماكن لحفظ الجثامين تبعت الناس اللي انقتلت بعدوان يوم الجمعة الأسود.
text.text_idx: #000023
text.text: جثامين إيمان وهلا وجنى انبعتو على كوخ صغير بمنطقة زراعية بعيدة في رفح. الكوخ كان فيه مبرد للورد كان بيستعمل لحفظ الورود النضرة اللي كان يصدرها قطاع غزة بكثافة. مكنش المبرد هادا فريزر بس كان أحسن مما بتقدر توفره بعض المستشفيات بهداك الوقت: غرفة عادية فيها الجثث مصفوفة على الأرضية والمراوح شغالة بأقصى سرعتها عشان يقدروا ومقدروش يمنعو الروائح المنبعثة من الجثامين اللي بدت تتحلل.
text.text_idx: #000024
text.text: العيلة كان بدها تدفن بوسف وبسام وإيمان وهلا وجنى مع بعض، بعد يومين من الاعتداء جثامين يوسف وبسام تم ترجيعهم من المستشفى الأوروبي. القصف كان خف من يوم الجمعة بس الحقول محل ما فيه مبرد الورد مكنتش لسة آمنة. حاولت عيلة ماضي تنسق عبر الصليب الأحمر إنهم يمرقو ياخدو الجثث بدون ما يتعرضو لقصف من الجانب الإسرائيلي بس ما قدرش الصليب الأحمر يساعد ولا المستشفيات كان بدهم يبعتو سيارات الإسعاف تبعتهم ع هديك المنطقة.
text.text_idx: #000025
text.text: هادا الكوخ اللي في منطقة زراعية بعيدة واللي بستخدم كمبرد لحفظ الورد تحول لمكان لحفظ الجثامين. هادا الكوخ من بقايا قطاع تصدير الورد في غزة واللي كان يتم تصديره للخارج. هادا المكان اللي انحطت فيه جثامين إيمان وهلا وجنى.
text.text_idx: #000026
text.text: محمد بيقول: “رحنا جبنا الشهدا بنفسنا”. الكل كان خايف والجو كتير متوتر. مجموعة رجال من ضمنهم محمد راحو بترك العيلة على مبرد الورد محل ما الجثامين اللي ملفوفة بشراشف بيضا مبقعة دم كانت محطوطة. كان في جثامين محطوطة على الأرض وجثامين محطوطة على الرفوف والناس كانت طالعة داخلة من المبرد وريحة الجثث كانت لا تطاق. محمد أخذ جثمان جنى بايديه ومتركوش عبين ما حطها تحت التراب.
text.text_idx: #000027
text.text: زكية فاقت من قيلولتها وولادها راحو مرة تانية. كل يوم بعد الظهر بتركو البيت وبروحو على المقبرة عشان يزورو قبر أخوهم وزوجته وبناتهم. طلبت منهم زكية إنهم ميروحوش هناك كل يوم، بس مبسمعولهاش.
text.text_idx: #000028
text.text: صور هلا وجنى بنات أخو محمود واللي انقتلو مع أبوهم وأمهم في ضربة قصف جوي إسرائيلي على بيت عيلة ماضي.
text.text_idx: #000029
text.text: الأشخاص اللي انقتلو في العدوان في رفح
text.text_idx: #000030